“Leħen l-istudent . . . għax madwari jimpurtani” hi inizjattiva ġdida li se ssir fl-iskejjel sekondarji kollha bil-għan li l-istudenti f’dan il-livell joħorġu bi proposti ta’ kif lokalità partikulari magħżula minnhom stess tista’ tadotta prinċipji sostenibbli u favur l-ambjent. Dettalji dwar din l-inizjattiva ngħataw mill-Ministru għall-Ambjent, Leo Brincat, li wera l-fehma li l-istudenti għandhom kontribut kbir x’jistgħu jagħtu permezz ta’ ideat friski u ġodda. Qal li bi qbil mal-Ministru tal-Edukazzjoni, dan il-proġett se jinvolvi lill-istudenti li jattendu l-iskejjel sekondarji biex jaħdmu b’mod volontarju fuq dan il-proġett flimkien mal-għalliema u l-istudenti biex joħorġu huma b’ideat innovattivi u prattiċi favur l-ambjent ta’ madwarhom. Kull skola ser ikollha persuna responsabbli biex tmexxi lill-istudenti jfasslu l-proposti tagħhom. La darba dawn jitlestew, se jitressqu quddiem bord speċifiku maħtur mill-Kunsill Malti għall-Iżvilupp Ekonomiku u Soċjali, l-MCESD, bil-proposti magħżula mistennija jiġu esebiti f’wirja miftuħa għall-pubbliku.